U-I-282/08
Natisni
Opravilna št.:
U-I-282/08
Datum odločitve:
12. 3. 2009
ECLI:
ECLI:SI:USRS:2009:U.I.282.08
Akt:
Zakon o denacionalizaciji (Uradni list RS, št. 27/91-I, 31/93, 65/98 in 66/2000) (ZDen), 9. in 11. čl.
Izrek:
Pobuda za začetek postopka za oceno ustavnosti 9. in 11. člena Zakona o denacionalizaciji (Uradni list RS, št. 27/91-I, 31/93, 65/98 in 66/2000) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Bojana Lunar, Stahovica in Brigita Baloh, Ljubljana
Datum vloge:
24. 11. 2008
Vrsta odločitve:
sklep
Vrsta rešitve:
zavrženje
Dokument:
US28632
Dokument v PDF obliki:
U-I-282-08.pdf
83 KB
Prenesite datoteko
U-I-282/08-5
12. 3. 2009
SKLEP
Ustavno sodišče je v postopku za preizkus pobude Bojane Lunar, Stahovica, in Brigite Baloh, Ljubljana, na seji 12. marca 2009
sklenilo:
Pobuda za začetek postopka za oceno ustavnosti 9. in 11. člena Zakona o denacionalizaciji (Uradni list RS, št. 27/91-I, 31/93, 65/98 in 66/2000) se zavrže.
Obrazložitev
1. Pobudnici izpodbijata določbe 9. in 11. člena Zakona o denacionalizaciji (v nadaljevanju ZDen). Navajata, da so bile izpodbijane določbe ZDen uporabljene v postopku, v katerem sta zahtevali denacionalizacijo njuni pravni prednici podržavljenega premoženja. Ker naj bi bila ta ob svoji smrti hrvaška državljanka in naj bi se zato ne štela za upravičenko do denacionalizacije, naj bi bila zahteva za denacionalizacijo zavrnjena. Pobudnici navajata, da so bila zoper odločitev o zavrnitvi zahteve za denacionalizacijo izčrpana vsa pravna sredstva, vključno z ustavno pritožbo, ki jo je Ustavno sodišče zavrglo. Zatrjujeta, da so izpodbijane določbe ZDen, ki omogočajo uporabo neveljavnega Zakona o državljanstvu FLRJ (Uradni list DFJ, št. 64/45 in Uradni list FLRJ, št. 54/46 in nasl. – ZDrž45), v neskladju z določbami 3., 4. in 9. člena Zakona o državljanstvu Republike Slovenije (Uradni list RS, št. 24/07 – ur. p. b. – ZDRS) ter s členi 12, 14, 15 in 22 Ustave.
2. Pobudo za začetek postopka za oceno ustavnosti oziroma zakonitosti predpisa lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora morebitna ugoditev predlogu privesti do izboljšanja pobudnikovega pravnega položaja.
3. Odločbe Ustavnega sodišča lahko učinkujejo le na postopke, ki še niso pravnomočno končani (44. člen ZUstS), in na primere, v katerih je bila vložena ustavna pritožba. Postopek, v katerem so bile uporabljene s pobudo izpodbijane zakonske določbe, je bil pravnomočno končan s sodbo Vrhovnega sodišča št. I Up 1137/2005 z dne 25. 10. 2007. Zoper to sodbo je prva pobudnica vložila ustavno pritožbo, ki pa jo je Ustavno sodišče s sklepom senata št. Up-1187/08 z dne 10. 11. 2008 kot prepozno zavrglo. Glede na to morebitna razveljavitev izpodbijanih določb v zadevi prve pobudnice ne bi mogla več učinkovati. To pomeni, da pobudnici ne izkazujeta pravnega interesa za presojo ustavnosti izpodbijane ureditve. Zato je Ustavno sodišče pobudo zavrglo.
4. Ker je Ustavno sodišče pobudo zavrglo iz razlogov, navedenih v prejšnji točki obrazložitve, se ni spuščalo v oceno, ali pobuda pobudnice Brigite Baloh izpolnjuje druge procesne predpostavke glede na to, da ta pobude ni podpisala.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik